د بنګله دېش خپلواکۍ جګړې پرمهال د جنسي تېريو پېښې

په 1971 کي د بنګله دیش د خپلواکۍ د جګړې په جریان کی د پاکستان د پوځ او د رضاکار نیمه پوځي ځواک غړو د نسل وژنې په سیستماتیکي پیښي کي د 200,000 څخه نيولې تر 400,000 پوري بنګالي مېرمنو عزتونه لوټ او پر هغوی یې جنسي تېرئ وکړ.     په دې جنسي تیري کي د بنګالي هندو میرمنو ترڅنګ د پاکستاني پوځ او د هغوی د متحدینو لخوا پر بنګالي مسلمانو میرمنو باندي هم تېرئ وسو.    د ښځینه قربانیانو لوی شمېر غړو د پاکستاني پوځ ددغه کرغېړن عمل په پایله کي ځانوژني ترسره کړې او ځیني یې هم ګاونډي هیواد هندوستان ولاړلې. په یاده پېښه کي پاکستان پلوه ملایانو د پاکستاني پوځ دغه کرغېړن عمل روا وباله او قرباني ښځي یې د "جګړې غنيمت" ونومولې.   د راپورونو پر بنسټ یو شمېر دغه کسانو او د ګوندونو فعالانو یې د پوځ ترڅنګ د ښځو په جنسي تیري او تښتولو کي هم رول ولوباوه. 

پاکستاني واکمنان په دې باور وه چي د بنګله دېش د خپلواکۍ تر شا د هندوانو لاس دی، نو ځکه یې خپل عمل له هره اړخه سم ګاڼه. د پاکستان پوځ او ددوي ملاتړو ادعاء کول چي بنګالي مسلمانان د هندوانو د دودونو د ساتلو له امله بلکل ددې وړتیا لري، چي یاد ظلم ورسره ترسره سي.  مسلمان پاکستاني نارینه بیا په دې باور وه چي د ملي ناخوالو د حل لپاره د هندو ښځو قرباني اړینه ده او باید چي پاکستانئ پوځ زورزیاتئ ورسره وکړي. 

کره شواهد ښیي چي ځینو پاکستان پلوه امامانو او ملایانو د پاکستاني پوځ له خوا د جنسي تیري ملاتړ په بشپړه توګه کړی وو، او داسي فتواوې یې صادري کړي وې چي پر اساس یې بنګالۍ مېرمني د جګړې غنیمت او مینځي بلل کېدلې.   د پاکستانیانو دغه جنسي تیرئ په تاریخي توګه د زرګونو ښځو د امیندوارۍ، ځان وژني، د جنګی ماشومانو د زیږون، سقط، د نوي پیدا سوو ماشومانو د وژني او د قربانیانو د تبعیض سبب وګرځېدی. یاده پېښه په نړیوال تاریخ کي د جګړې پر مهال د جنسي تیري یو له خورا زړه بوږوونکو پیښو څخه ګڼل کیږي.  د ۱۹۷۱ کال د ډسمبر په میاشت کي د پاکستاني پوځ له تسلیمېدو وروسته ددوی دغه کرغېړن عمل پای ته ورسېد.  

د بنګله دېش د پیښي په جریان کي بنګالي مسلمان ملتپالو پر هندي مسلمانو ښځو باندي هم ډله ایز جنسي تیرئ وکړ، دا ځکه چي هندي مسلمانو ټولنو د پاکستان ملاتړ کاوه. 

په ۲۰۰۹ کال کي (د ۱۹۷۱ کال له پېښي نږدې ۴۰ کاله وروسته) د بنګله دېش د جنګي جرمونو د حقیقت موندنې کمېټې په یوه راپور کې ۱۵۹۷ کسان د جنسي تېري په ګډون په بېلابیلو جنګي جرمونو تورن کړل. د بنګله دېش د جنسي تیري د قربانیانو کیسې په بېلابیلو فلمونو او ادبیاتو کي ویل سوي او په هنر کي ښودل سوي دي.

د 1972 راهیسي د جګړې په جریان کي د جنسي تیري قربانیان د بنګله دېش د حکومت لخوا د بیرنګونا، یا "د جګړې اتلانو" په توګه وپېژندل سول.  
 سرچينې